**Informatīvais ziņojums “Par priekšlikumiem par Latvijas dalības Ekonomiskās sadarbības un attīstības organizācijā nodrošināšanai nepieciešamā finansējuma apmēru”**

**I PAMATOJUMS**

Pamatojoties uz 2016. gada 18.augusta Ministru kabineta sēdes protokollēmuma “Par sarunu noslēgšanu par Latvijas pievienošanos Ekonomiskās sadarbības un attīstības organizācijai” (prot. Nr. 41, 4.§) 13.punktu, Ārlietu ministrija (turpmāk – ĀM) sadarbībā ar iesaistītajām valsts pārvaldes iestādēm ir sagatavojusi informatīvo ziņojumu “Par priekšlikumiem par Latvijas dalības Ekonomiskās sadarbības un attīstības organizācijā nodrošināšanai nepieciešamā finansējuma apmēru” (turpmāk - Informatīvais ziņojums).

**II IEVADS**

2016. gada 1. jūlijā Latvija kļuva par Ekonomiskās sadarbības un attīstības organizācijas (turpmāk – OECD) dalībvalsti. Ministru kabineta 2016. gada 18. augusta sēdē tika izskatīts informatīvais ziņojums "Par sarunu noslēgšanu par Latvijas pievienošanos Ekonomiskās sadarbības un attīstības organizācijai (OECD)". Informatīvajā ziņojumā tika: uzskaitītas iestāšanās sarunu procesā saņemtās OECD rekomendācijas, atbildīgās valsts pārvaldes iestādes un termiņi šo rekomendāciju ieviešanai; noteiktas turpmākās sadarbības prioritātes; kā arī sniegta informācija par nepieciešamā finansējuma plānošanu, Latvijai kļūstot par OECD dalībvalsti.

Minētajā ziņojumā attiecībā uz nepieciešamā finansējuma plānošanu primāri tika skatīti jautājumi, kas izrietēja no jaunām papildus izmaksām (pozīcijām), ņemot vērā Latvijas kļūšanu par pilntiesīgu OECD dalībvalsti – obligātās ikgadējās iemaksas un finansējums, kas nepieciešams nozares atašeju pārstāvju nozīmēšanai darbam jaunizveidotajā Latvijas pārstāvniecībā OECD un UNESCO. Attiecīgais finansējuma apmērs tika apstiprināts likuma "Par vidēja termiņa budžeta ietvaru 2017., 2018. un 2019. gadam" ietvaros.

Kopumā sadarbībai ar OECD nepieciešamos izdevumus ir iespējams iedalīt sekojošās kategorijās:

* OECD dalībvalstu obligātās iemaksas (I daļas budžets);
* OECD dalībvalstu brīvprātīgās iemaksas (II daļas budžets);
* Pārstāvniecības OECD un UNESCO darbības nodrošināšana;
* Latvijas pārstāvība OECD instrumentos (dalība komitejās, darba grupās, ekspertu līmeņa pasākumos, augsta līmeņa forumos);
* OECD ekspertīzes piesaiste Latvijas rīcībpolitikas izvērtēšanai un pilnveidei (specifiski izvērtējumi, sabiedrības informēšanas pasākumi u.c.)

**III Informācija par līdzekļu plānošanu DALĪBAI OECD**

Latvijas iestāšanās procesā veikto iemaksu pārrēķins

Saskaņā ar OECD apstiprināto Latvijas iestāšanās sarunu „Ceļa karti” Latvijas iestāšanās sarunu iemaksas tika veiktas saskaņā ar OECD provizoriskajiem aprēķiniem. 2017. gada 14. februārī Latvija ir saņēmusi OECD finanšu ziņojumu par iestāšanās sarunu reālajiem izdevumiem laika posmā no 2013.gada līdz 2016 gada 1.jūlijam.

Neiztērētais līdzekļu apjoms par iemaksām, ko Latvija veikusi iestāšanās sarunu procesā, kopumā veido 700 608 *euro*.

* Pārpalikums par iemaksām individuālās komitejās par 2016.gadu[[1]](#footnote-1) 83 236 *euro*
* Iestāšanās sarunu izdevumu pārpalikums 617 372 *euro* (skat. tabulu)

*Latvijas iemaksas par iestāšanās sarunu nodrošināšanu no 2013. līdz 2016. gadam (euro)*

|  |  |  |  |  |  |
| --- | --- | --- | --- | --- | --- |
|  | 2013 | 2014 | 2015 | 2016 | Kopā |
| Latvijas iemaksas | 180 000 | 3 490 000 | 3 178 000 | 1 323 000 | **8 171 000** |
| Iestāšanās sarunu izmaksas | 12 833 | 2 860 043 | 3 400 118 | 1 280 634 | **7 553 628** |
| Pārmaksātie līdzekļi |  |  |  |  | **617 372** |

Izveidojušos pārpalikumu OECD piedāvā novirzīt Latvijas saistībām OECD 2017. un turpmākajos gados.

* Saskaņā ar Latvijas pievienošanās līgumu OECD 2017. gadā Latvijai ir jāsedz izdevumi par pēc-iestāšanās ziņojumu sagatavošanu Veselības komitejā (1 ziņojums) un Korporatīvās pārvaldības komitejā (1 ziņojums)[[2]](#footnote-2). Katra ziņojuma izmaksas paredzētas 40 200 *euro* apmērā, kopumā veidojot  80 400 *euro*.
* Atlikušos līdzekļus tiek piedāvāts novirzīt Latvijas obligātās iemaksas OECD segšanai 2017. un 2018. gadā (skatīt nākošo sadaļu).

OECD dalībvalstu obligātās iemaksas (I daļas budžets)

Dalībvalstu iemaksas I daļas budžetā nosedz organizācijas pamatfunkcijas. Obligātās dalībvalstu iemaksas papildus I daļas budžetam veido iemaksas šādās pozīcijas: organizācijas pensiju fonds; investīcijas un publikācijas.

Iemaksu veidošanas principi un aprēķināšanas metodoloģija ir noteikta ar OECD Padomes rezolūciju par organizācijas finansēšanu, kas tika apstiprināta 2008. gada 5. jūnijā. Šī rezolūcija attiecas uz tām valstīm, kas bija OECD dalībvalstis 2008. gadā, gan valstīm, kuras par organizācijas dalībniekiem kļūst laika periodā no 2009.**‑**2018. gadam. 2018. gadā plānota šo principu pārskatīšana. Līdz ar to no 2019. gada stāsies spēkā jaunie noteikumi, kas, nosakot iemaksu apmēru, cita starpā ietvers individuālo ekonomikas lieluma radītāju.

*OECD aprēķini Latvijas obligātajām iemaksām 2017. gadā un provizoriskie* *aprēķini turpmākajiem gadiem (euro)*

|  |  |  |  |
| --- | --- | --- | --- |
|  | Latvijas obligātās iemaksas 2017.gadā | Latvijas obligātās iemaksas 2018.gadā | Latvijas obligātās iemaksas 2019.gadā |
| Iemaksa I daļas budžetā | 2 793 648 | 2 820 000 | 2 820 000 |
| Pensijas | 54 180 | 54 300 | 54 900 |
| Investīcijas | 1 953 | 2 000 | 2 000 |
| Publikācijas | 1 444,4 | 1 500 | 1 500 |
| **Kopā** | **2 851 225,4** | **2 877 800** | **2 878 400** |

Latvijas obligātā iemaksa par 2017. gadu 2 849 300 euro apmērā tika veikta 2016. gadā, savukārt likumā "Par vidēja termiņa budžeta ietvaru 2017., 2018. un 2019. gadam" Ārlietu ministrijas budžetā iemaksu veikšanai 2018. un 2019. gadam paredzēts finansējums 2 877 800 euro un 2 878 400 euro apmērā. Ņemot vērā, ka 2016. gada. 13. decembrī OECD Padomē apstiprinātais 2017. gada OECD budžets paredz pieaugumu no prognozētā, Latvijai papildus par 2017. gadu ir jāveic maksājums 1 925,40 *euro* apmērā. Minēto maksājumu, kā arī daļu (578 082 euro) no 2018. gada iemaksas, plānots segt no atlikušajiem iestāšanās sarunās neiztērētajiem līdzekļiem.

OECD dalībvalstu brīvprātīgās iemaksas (II daļas budžets)

OECD II daļas budžeta ietvaros tiek finansētas specifiskas programmas, kas neietilpst OECD pamatdarbībā un kurās OECD dalībvalstis, kā arī ne-dalībvalstis piedalās uz brīvprātības principa. Līdz ar to dalībvalstu iemaksas II daļas budžetā veido tikai maksājumi par tām programmām, kurās dalībvalstis ir izteikušas vēlmi piedalīties.

Latvija ir apstiprinājusi interesi turpināt dalību tajās II daļas budžeta programmās, kurās Latvija ir ilgstoši piedalījusies pirms pievienošanās organizācijai, kurās atbildīgās valsts pārvaldes iestādes ir pamatojušas interesi piedalīties arī turpmāk, un kurās ministrijas savu budžetu ietvaros ir plānojušas ikgadējās iemaksas šajās programmās[[3]](#footnote-3).

*Latvijas dalība OECD budžeta II daļas programmās*

|  |  |  |
| --- | --- | --- |
| **Atbildīgā institūcija** | **Programma** | **Latvijas iemaksas 2017.gadā (*euro*)** |
| Izglītības un zinātnes ministrija | Starptautiskais mācību vides pētījums *(TALIS*) | 22 036\* |
| Izglītības un zinātnes ministrija | Starptautiska skolēnu novērtēšanas programma (*PISA*) | 53 687\* |
| Finanšu ministrija | Globālais forums par caurskatāmību un informācijas apmaiņu nodokļu jomā | 15 300\* |
| Finanšu ministrija | OECD Nodokļu administrēšanas forums | 25 000 |
| Finanšu ministrija | Iemaksas Konvencijas par administratīvo sadarbību nodokļu jomā Koordinējoša iestādē un Līguma par daudzpusējo kompetento iestāžu administratīvo sadarbību nodokļu jomā administrēšanas izmaksas | 5 000 |
| Zemkopības ministrija | OECD šķirņu sertifikācijas shēmas sēklu apritei starptautiskajā tirgū (zālāju un pākšaugu sēklas; graudaugi) | 2 996,40\* |
| Vides aizsardzības un reģionālās attīstības ministrijai[[4]](#footnote-4) | Vietējās ekonomikas un nodarbinātības attīstības programma *(LEED)* | 30 908\* |
| Satiksmes ministrija | Starptautiskais transporta forums | 12 488,43\* |
| Vides aizsardzības un reģionālās attīstības ministrija | Īpašā ķīmisko vielu kontroles programma | 1 829,99\* |
| Izglītības un zinātnes ministrija | Izglītības pētījumu un inovāciju centrs (CERI) | 4 031\* |
| Izglītības un zinātnes ministrija | Izglītības sistēmu indikatoru programma (INES) | 12 710\* |

\* faktiski veiktā iemaksa

Pārstāvniecības OECD darbības nodrošināšana

OECD Padomē, kas ir organizācijas galvenā lēmējinstitūcija, dalībvalstis pārstāv pie OECD akreditētie vēstnieki (pārstāvniecību vadītāji). Pārstāvniecību vadītāji nodrošina valdības kopējo viedokli par galvenajiem diskusiju jautājumiem, sagaidāmajiem darba rezultātiem, lēmumiem, kas dalībvalstīm uzliek saistības, kā arī organizācijas nākotnes prioritātēm. Pārstāvniecības diplomāti un nozaru atašeji nodrošina ikdienas sadarbību ar OECD sekretariātu un citu dalībvalstu pārstāvjiem un OECD Padomes sanāksmju sagatavošanu. Nozaru atašejiem ir būtiska loma, sniedzot atbalstu valsts pārvaldes iestāžu ekspertiem to sadarbībā ar OECD komitejām un darba grupām un nodrošinot Latvijas interešu aizstāvību OECD komitejās un darba grupās.

Šī gada janvārī pārstāvniecībā OECD un UNESCO darbu uzsākusi Finanšu ministrijas padomniece, aprīlī darbu pārstāvniecībā ir uzsākuši Ekonomikas ministrijas un Izglītības un zinātnes ministrijas padomnieki. Nepieciešamais finansējuma apmērs nozares padomnieku nozīmēšanai pārstāvniecībā tika apstiprināts attiecīgo ministriju budžetos likuma "Par vidēja termiņa budžeta ietvaru 2017., 2018. un 2019. gadam" ietvaros.

Latvijas pārstāvība OECD instrumentos un tam papildu nepieciešamais valsts budžeta finansējums

Latvijas pārstāvība OECD komiteju un darba grupu darbā ir nozīmīgākais sadarbības formāts organizācijas mērķu un rezultātu sasniegšanā. Tieši šajos formātos tiek meklēti specifiski nozares risinājumi, prognozētas nākotnes tendences, izstrādāti standarti un uzraudzīta to ieviešana. Dalībvalstu aktivitāte šajos formātos ir noteicošā, lai turpinātu sekmīgi pārņemt OECD labāko praksi dalībvalstu tiesiskā regulējuma un prakses uzlabošanā. Finansējums, kas nepieciešams, lai nodrošinātu šādu sadarbību ietver komandējumu izdevumus dalībai OECD komiteju, darba grupu, forumu, semināru un augsta līmeņa pasākumos.

Valsts pārvaldes iestāžu atbildības sadalījums par sadarbību ar OECD komitejām un darba grupām ir noteikts saskaņā ar 2016. gada 25. augusta rīkojumu Nr. 482 "Par ministriju kompetenču sadalījumu Latvijas interešu pārstāvēšanā Ekonomiskās sadarbības un attīstības organizācijas komitejās un darba grupās".

Ekonomikas ministrijas vai tās padotības iestāžu atbildībā ir (7) komitejas, Finanšu ministrijai un Vides aizsardzības un reģionālās attīstības ministrijai attiecīgi (4), Izglītības un zinātnes ministrijai, Tieslietu ministrijai, Zemkopības ministrijai, Ārlietu ministrijai, Valsts kancelejai (2), Labklājības ministrijai (1). Neskatoties uz šo sadalījumu, valsts pārvaldes iestāžu darba apjomu un komandējumu skaitu, ietekmē komiteju un darba grupu ietvaros izveidotās ekspertu līmeņa grupas, kas strādā ar specifiskiem jautājumiem, un to tikšanās biežums. Piemēram, Fiskālo lietu komitejas ietvaros darbojas 22 ekspertu līmeņa grupas, Izglītības komitejas (18), Lauksaimniecības komitejas (17), Publiskās pārvaldības komitejas (12), Nodarbinātības, darba un sociālo lietu komitejas (4). Tāpat regulāri un atsevišķos jautājumos (*ad hoc*) tiek rīkotas ekspertu līmeņu darba grupas, kuros skata jautājumus, kas ir kopēji vienlaikus vairākām nozarēm (piemēram, regulāri tiekas apvienotā lauksamniecības un tirdzniecības jautājumu darba grupa, turpretī apvienotā attīstības sadarbības un eksporta kredītu darba grupa tika sasaukta konkrētu jautājumu risināšanai).

Kopumā OECD ir ap 250 šādu instrumentu un 2016. gadā tika rīkotas gandrīz 2 000 sanāksmes, gan Parīzē, gan ārpus Parīzes[[5]](#footnote-5).

Ņemot vērā OECD notiekošo pasākumu skaitu un tajos izskatāmo jautājumu specifiku, Latvijas ekspertu dalība OECD pasākumos un tam nepieciešamie līdzekļi būtu plānojami par konkrēto nozari atbildīgo ministriju ietvaros, atbilstoši prioritātēm gan ministrijas līmenī, gan valdības līmenī.

Jau 2013. gadā, saņemot uzaicinājumu uzsākt sarunas par dalību OECD, Latvijas valsts pārvaldes iestādes saņēma uzaicinājumu (kā novērotājvalsts) piedalīties visos iepriekš minētajos OECD instrumentos. Šis laika posms sniedza iespēju valsts pārvaldes iestādēm izvērtēt dalības lietderību dažādos OECD instrumentos, kā arī uzsākt nepieciešamo līdzekļu plānošanu un to integrēšanu attiecīgo iestāžu bāzes budžetos. Attiecīgi daļā valsts pārvaldes iestāžu turpmākā sadarbība ar OECD tiks nodrošināta esošā budžeta finansējuma ietvaros.

Apzinot situāciju valsts pārvaldes iestādēs, sekojošas iestādes ir norādījušas uz nepietiekamu finansējumu komandējumu izdevumu segšanai 2017. un turpmākajos gados. Pamatojums papildus finansējuma pieprasījumiem ir izskaidrojams ar sekojošo:

* Ir palielinājies apmeklējamo sanāksmju skaits, kurās ir svarīgi paust Latvijas nostāju, esot OECD dalībvalsts statusā. Paplašinājies komiteju ietvaros apmeklējamo ekspertu līmeņa/tematisko darba grupu loks, kurās Latvija var dalīties ar savu pieredzi un pārņemt citu valstu labo praksi.
* Atsevišķos gadījumos valsts pārvaldes iestāžu finansējums sadarbības ar OECD nodrošināšanai tika plānots tikai līdz 2017.gadam (iestāšanās sarunu procesam). Savukārt likuma "Par vidēja termiņa budžeta ietvaru 2017., 2018. un 2019. gadam" izstrādes procesā nebija iespējams prognozēt iespējamos izdevumus, vai tie netika atbalstīti.

Līdz ar to šobrīd ir izveidojusies situācija, kad atsevišķās valsts pārvaldes iestādēs trūkstošie līdzekļi tiek segti no budžeta programmām, kas paredzētas citiem mērķiem, vai tiek samazināts apmeklēt plānoto sanāksmju skaits.

**Izglītības un zinātnes ministrijai** 2017. gadā komandējumu izdevumiem kopumā nepieciešami 59 895 *euro*. Komandējumu izdevumi, kas saistīti ar dalību OECD pētījumu programmās (PISA, TALIS u.c.) 22 400 *euro* apmērā 2017. gadā un turpmākajos gados tiks segti no Darbības programmas “Izaugsme un nodarbinātība” specifiskā atbalsta mērķa “Ieviest izglītības kvalitātes monitoringa sistēmu" pasākuma "Dalība starptautiskos pētījumos”[[6]](#footnote-6) projekta līdzekļiem (šajā projektā paredzēta arī dalības maksa par OECD pētījumiem). Savukārt finansējums, kas nepieciešams, lai nodrošinātu dalību OECD komiteju un darba grupu sanāksmēs 37 495 *euro* apmērā šobrīd nav paredzēts ministrijas budžetā[[7]](#footnote-7). Līdz 2016. gada 31. decembrim tas tika nodrošināts Jaunās politikas iniciatīvas “Dalības starptautiskajos pētījumos” piešķirtā finansējuma 2014.-2016.gadam ietvaros, savukārt turpmākajiem gadiem tas   netika atbalstīts likuma "Par vidēja termiņa budžeta ietvaru 2017., 2018. un 2019. gadam" ietvaros. Nepieciešamie līdzekļi šobrīd tiek attiecināti noministrijas budžeta programmas „Eiropas Savienības lietas un starptautiskā sadarbība” finansējuma 2017. gadam ārvalstu komandējumiem*,* tādējādi radot finansējuma iztrūkumu citiem programmas ietvaros plānotajiem ministrijas komandējumiem. Līdz ar to 2017. gadā iztrūkstošie līdzekļi veido 37 495 *euro* un 2018 un turpmākajos gados – 38 348 *euro[[8]](#footnote-8)*.

**Valsts kancelejas** 2017. gadā komandējumu izdevumiem kopumā nepieciešami 14 256 *euro*. Sākot ar 2016. gadu, Valsts kancelejai nav paredzēti līdzekļi, kuru mērķis būtu sadarbības ar OECD nodrošināšana. 2017. gadā nepieciešamie līdzekļi dalībai 11 OECD sanāksmēs tiek plānoti no budžeta programmas, kas paredzēta citiem mērķiem. Līdz ar to 2017., 2018. gadā un turpmākajos gados iztrūkstošie līdzekļi veido 14 256 *euro* gadā.

**Ekonomikas ministrijai** un tās padotības iestādēm (Centrālā statistikas pārvalde, Patērētāju tiesību aizsardzības centrs, Konkurences padome) 2017. gadā komandējumu izdevumiem paredzēti 49 319 *euro*. Ņemot vērā Ekonomikas ministrijas un tās padotības iestāžu kompetencē esošo OECD pasākumu skaita pieaugumu (no 38 uz 64), kuros nepieciešams nodrošināt Latvijas pārstāvību, komandējumu izdevumiem kopumā nepieciešami 70 269 *euro*. Līdz ar to 2017., 2018. gadā un turpmākajos gados iztrūkstošie līdzekļi veido 20 950 *euro*.

**Zemkopības ministrijai** un tās padotības iestādei (Valsts augu aizsardzības dienestam) 2017.gadā komandējumu izdevumiem paredzēti 17 228 *euro*. Ņemot vērā Zemkopības ministrijas un tās padotības iestāžu kompetencē esošo OECD pasākumu skaita pieaugumu (no 17 uz 37 sanāksmēm gadā), kuros nepieciešams nodrošināt Latvijas pārstāvību, komandējumu izdevumiem kopumā nepieciešami 51 022 *euro.* Līdz ar to 2017., 2018. gadā un turpmākajos gados iztrūkstošie līdzekļi veido 33 794 *euro*.

**Vides aizsardzības un reģionālās attīstības ministrijai** 2017. gadā komandējumu izdevumiem paredzēti 39 527 *euro*. Līdz ar Latvijas dalību OECD VARAM papildus ir atbildīga par Latvijas interešu pārstāvību Reģionālās politikas komitejā (2 sanāksmes gadā) un ar to saistītajās darba grupās (Teritoriālo indikatoru darba grupa, Lauku politikas darba grupa un Pilsētu politikas darba grupa) sanāksmes (6 sanāksmes gadā); OECD LEED komitejā (OECD Foruma un 2 OECD LEED komiteju sanāksmes), kā arī paplašinājies Ķimikāliju komitejas ietvaros apmeklējamo ekspertu līmeņa/tematisko darba grupu loks (2017. gadā plānotas 7 sanāksmes).

Ņemot vērā VARAM kompetencē esošo OECD pasākumu skaita pieaugumu, kuros nepieciešams nodrošināt Latvijas pārstāvību, komandējumu izdevumiem kopumā būtu nepieciešami 55 350 *euro*. Līdz ar to 2017., 2018. gadā un turpmākajos gados iztrūkstošie līdzekļi veido  15 823 *euro*.

Ziņojuma pielikumā Nr.1 pievienoti aprēķini par ministrijām OECD komandējumiem papildu nepieciešamo finansējumu 2018. gadā un turpmākajiem gadiem, ar detalizētu skaidrojumu par OECD pasākumu izmaksu un papildu nepieciešamā finansējuma apmēru, piemērojot vienotus principus.

OECD ekspertīzes piesaiste Latvijas rīcībpolitikas izvērtēšanai un pilnveidei un tam papildu nepieciešamais valsts budžeta finansējums

Lai pilnvērtīgi izmantotu OECD sniegtās iespējas, dalībvalstīm ir iespējas iesaistīties OECD pētījumos, kas tiek veikti atbilstoši konkrētās valsts rīcībpolitiku izstrādes vajadzībām un valsts specifikai, kas netiek skatīti OECD regulārā darba ietvaros. Šādi pētījumi tiek veikti, pamatojoties uz dalībvalsts pieprasījumu, un to īstenošanu finansē attiecīgā dalībvalsts. Vienlaicīgi būtiski ir sabiedrības informēšanas pasākumi par OECD darbu, publikācijām un rekomendācijām, t.sk., OECD ekspertu dalība pasākumos par Latvijai aktuāliem jautājumiem.

2017., 2018. un 2019. gadā **Labklājības ministrija** pēc OECD piedāvājuma plāno iesaistīties Latvijas pensiju sistēmas izvērtējumā, kuru līdzfinansē Eiropas Komisija. Latvijas pusei jānodrošina līdzfinansējums attiecīgi 2017. gadā 20 000 *euro* apmērā (un papildus izdevumi, kas saistīti ar pētījuma īstenošanu līdz 10 000 *euro*), savukārt 2018. gadā – 30 000 *euro* apmērā. Labklājības ministrijai esošā budžeta ietvaros šobrīd līdzfinansējumu ir iespējams segt daļēji. Labklājības ministrija līdzfinansējumu 2017. gadam nodrošinās piešķirto valsts budžeta līdzekļu ietvaros, savukārt 2018.gadā Labklājības ministrijai papildus nepieciešami 14 876 *euro,* 2019. un turpmākajos gados – 34 876 *euro*.

**Izglītības un zinātnes ministrijai** turpmāk kopumā būtu nepieciešams nodrošināt 1-2 OECD pasākumu norisi Latvijā gadā, lai pilnvērtīgi izmantotu OECD kapacitāti un ekspertīzi izglītības sistēmai nozīmīgu reformu īstenošanā. Līdz ar to 2018. un 2019. gadā Izglītības un zinātnes ministrijai papildus nepieciešami 8 000 euro (2 pasākumi x 4000 euro).

Iepriekš minētie pasākumi un ar to saistītie izdevumi ir norādīti, ņemot vērā atbildīgo ministriju informāciju par jau zināmajiem pasākumiem un tiem iztrūkstošajiem līdzekļiem 2017. un 2018. gadā.

Ņemot vērā, ka izdevumi OECD ekspertīzes piesaistei Latvijas rīcībpolitikas izvērtēšanai un pilnveidei nav pastāvīgi, turpmāk šāds finansējums atbildīgo valsts pārvaldes iestāžu budžetos būtu pieprasāms individuāli, pamatojoties uz zināmiem vai plānotajiem pētījumiem un to izmaksu apmēriem, t.sk. apzinot iespējas piesaistīt finansējumu arī no citiem avotiem, piem., ES fondu vai Eiropas Komisijas finansējumu. Vienlaikus ir jāatzīmē, ka budžeta līdzekļu nepiešķiršana *ad hoc* pētījumu un pasākumu organizēšanai ievērojami ierobežo iespēju savlaicīgi piesaistīt OECD ekspertīzi Latvijas rīcībpolitikas izvērtēšanai un pilnveidei.

Cita informācija

Citas aktivitātes un izdevumi pilnvērtīgas sadarbības ar OECD nodrošināšanai var ietvert informācijas sistēmu pielāgojumus OECD vajadzībām, kā arī piekļuvi OECD publikāciju datu bāzei *I-Library*. *I-Library* kopējais abonements 9 947 *euro* apmērā visām ministrijām 2017. un 2018. gadā tiks nodrošināts Ārlietu ministrijas esoša budžeta ietvaros tādā veidā radot ietaupījumu, salīdzinot ar ministriju individuāli veiktiem abonementu maksājumiem.

**IV PRIEKŠLIKUMI**

Izvērtējot iesaistīto institūciju sniegto informāciju par nepieciešamo finansējumu, Ārlietu ministrija ierosina:

1. Saskaņā ar OECD priekšlikumu atbalstīt OECD iestāšanās procesā Latvijas veikto iemaksu pārpalikumu 700 608 *euro* apmērā novirzīšanu:

1.1. izdevumu segšanai par pēc-iestāšanās ziņojumu sagatavošanu Veselības komitejā (1 ziņojums) un Korporatīvās pārvaldības komitejā (1 ziņojums) 2017. gadā. Katra ziņojuma izmaksas paredzētas 40 200 euro apmērā, kopumā veidojot   80 400 *euro*;

1.2. Latvijas obligātās iemaksas OECD segšanai 2017. gadā 1 926 *euro* apmērā un daļējai obligātās iemaksas segšanai 2018. gadā 618 282 *euro* apmērā.

1. Finanšu ministrijai precizēt un samazināt Ārlietu ministrijas bāzes izdevumus 2018. gadam budžeta programmā 02.00.00 “Iemaksas starptautiskajās organizācijās”  Latvijas dalības maksas OECD segšanai 2018. gadā 618 282 *euro* apmērā.
2. Ministrijām komandējumu un ekspertīžu izdevumu segšanu 2017. gadā nodrošināt piešķirto budžeta līdzekļu ietvaros.
3. Ārlietu ministrijai sagatavot priekšlikumu starpnozaru prioritārajam pasākumam par Ekonomikas ministrijai, Izglītības un zinātnes ministrijai, Labklājības ministrijai, Zemkopības ministrijai, Vides aizsardzības un reģionālās attīstības ministrijai un Valsts kancelejai papildu nepieciešamo finansējumu sadarbības ar OECD nodrošināšanai (komandējumu izdevumu segšanai, OECD ekspertīzes piesaistei Latvijas rīcībpolitikas izvērtēšanā un sabiedrības informēšanas pasākumiem) saskaņā ar šo informatīvo ziņojumu 2018., 2019. un 2020. gadam. Jautājumu skatīt Ministru kabinetā likumprojekta "Par vidēja termiņa budžeta ietvaru 2018., 2019. un 2020. gadam" un likumprojekta "Par valsts budžetu 2018. gadam" sagatavošanas procesā.
4. Jebkādi papildu finansējuma pieprasījumi, kas turpmākajos gados var rasties valsts pārvaldes iestādēm saistībā ar dalības OECD nodrošināšanu, ir izskatāmi attiecīgo valsts pārvaldes iestāžu pieprasījumu ietvaros gadskārtējā valsts budžeta likumprojekta sagatavošanas procesā.

Ārlietu ministrs E.Rinkēvičs

Vīza: valsts sekretārs A.Pildegovičs

02.05.2017 15:30

2852

Diāna Putniņa

Padomniece – nodaļas vadītāja p.i.

OECD un ekonomiskās sadarbības nodaļa

Tālr.: 67016418, e-pasts: diana.putnina@mfa.gov.lv

1. Lai nodrošinātu sadarbību ar OECD esot ne-dalībvalsts statusā, Latvija piedalījās atsevišķu I budžeta daļas komiteju darbā, kas paredzēja individuālās iemaksas. No 2016. gada 1. jūlija šīs iemaksas tiek nosegtas Latvijas kopējās dalības maksas ietvaros un Latvijai tiek atgriezta puse no 2016. gadā veiktajām iemaksām. [↑](#footnote-ref-1)
2. Š. g. 24. martā OECD Darba grupā par valsts kapitālsabiedrību pārvaldību un 29. martā OECD Korporatīvās pārvaldības komitejā tika izskatīts Latvijas pēc-iestāšanās ziņojums un tiek rosināts Latvijas pēc-iestāšanās vērtēšanu pabeigt. [↑](#footnote-ref-2)
3. Izņēmums ir OECD Īpašā ķīmisko vielu kontroles programma, kur dalība ir noteikta, kā obligāta. [↑](#footnote-ref-3)
4. Līdz 2017.gadam Vietējās ekonomikas un nodarbinātības attīstības (LEED) programma bija Ekonomikas ministrijas atbildībā. [↑](#footnote-ref-4)
5. OECD darbā pēdējā laikā aizvien lielāku lomu līdztekus elektroniskās saziņas formai (ekspertu elektroniskie tīkli un platformas viedokļu apmaiņai) ieņem arī pasākumu un sēžu organizēšana OECD dalībvalstīs. [↑](#footnote-ref-5)
6. Ministru kabineta 26.01.2016. noteikumi Nr. 68 “Darbības programmas "Izaugsme un nodarbinātība" 8.3.6. specifiskā atbalsta mērķa "Ieviest izglītības kvalitātes monitoringa sistēmu” 8.3.6.1. pasākuma "Dalība starptautiskos pētījumos" projektu iesniegumu atlases pirmās kārtas īstenošanas noteikumi” [↑](#footnote-ref-6)
7. IZM budžeta apakšprogrammā “Ministrijas centrālā aparāta darbības nodrošināšana” 2014. - 2016.gadā jauno politiku iniciatīvas ietvaros tika piešķirts papildu finansējums 20 745 euro apmērā (kas saglabāts bāzes izdevumos arī turpmāk) amata vietu izveidei dalības un interešu pārstāvniecības nodrošināšanai OECD izglītības politikas komitejā. [↑](#footnote-ref-7)
8. iztrūkstošo līdzekļu apjoms 2018. gadam un turpmākajiem gadiem aprēķināts, piemērojot vienotus principus [↑](#footnote-ref-8)